b'\n_START_ARTICLE_\nE\xc5\xa1nuna\n_START_SECTION_\nIstorija\n_START_PARAGRAPH_\nManoma, kad miestas apgyvendintas nuo III t\xc5\xabkst. pr. m. e. prad\xc5\xbeioje, D\xc5\xbeemdet Nasro laikotarpiu. Miesto \xc4\xafk\xc5\xabr\xc4\x97jai buvo \xc5\xa1umerai. Nors jis buvo labiausiai \xc4\xaf \xc5\xa1iaur\xc4\x99 nutol\xc4\x99s miestas, neabejotinai priskiriamas \xc5\xa1umer\xc5\xb3 kult\xc5\xabrinei \xc4\xaftakai. Manoma, kad jis \xc4\xafkurtas kaip svarbus prekybinis postas vykdant prekyb\xc4\x85 su vakaruose buvusiu Elamu. Per \xc4\x8dia keliavo arkliai, varis, alavas, barngakmeniai. Mieste randama daug atve\xc5\xbetini\xc5\xb3 objekt\xc5\xb3._NEWLINE_Mesopotamij\xc4\x85 u\xc5\xbevald\xc5\xbeius III \xc5\xaaro dinastijai, mieste vald\xc4\x97 vietininkai. Byrant paskutiniajai \xc5\xa1umer\xc5\xb3 imperijai, XXI a. pr. m. e. E\xc5\xa1nunoje \xc4\xafsigal\xc4\x97jo amorit\xc5\xb3 dinastija ir susik\xc5\xabr\xc4\x97 atskira karalyst\xc4\x97. Tuo metu ji konkuravo su kitomis Mesopotamijos karalyst\xc4\x97mis: Isinu, Larsa, Babilonu. Pana\xc5\xa1iai kaip Babilono Hamurabio kodeksas, E\xc5\xa1nunoje irgi buvo sukurtos teisin\xc4\x97s lentel\xc4\x97s, vadinamo E\xc5\xa1nunos kodeksu._NEWLINE_XVIII a. pr. m. e. labai sustipr\xc4\x97jo E\xc5\xa1nunos kaimyn\xc4\x97s. Pirmiausia j\xc4\x85 u\xc5\xbe\xc4\x97m\xc4\x97 Elamas, o v\xc4\x97liau\xc2\xa0\xe2\x80\x93 Babilono karalius Hamurabis. Tolimesnis E\xc5\xa1nunos likimas n\xc4\x97ra \xc5\xbeinomas ir \xc4\xafra\xc5\xa1ai apie j\xc4\xaf i\xc5\xa1nyksta. Manoma, kad po to miestas galutinai nunyko._NEWLINE_Intensyv\xc5\xabs kasin\xc4\x97jimai Tel Asmare vykdyti 1930\xe2\x80\x931936. Rasta gausi archeologin\xc4\x97 med\xc5\xbeiaga, tarp kurios\xc2\xa0\xe2\x80\x93 1500 molini\xc5\xb3 lenteli\xc5\xb3. Ne visa med\xc5\xbeiaga iki m\xc5\xabs\xc5\xb3 dien\xc5\xb3 yra galutinai i\xc5\xa1tirta ir publikuota. Apie 2000\xc2\xa0m. archeologinius tyrimus \xc4\x8dia trumpai vykd\xc4\x97 Irako archeologai.'